**Заявка**

**на участие во II туре олимпиады школьников**

**по истории и культуре Башкортостана**

|  |  |
| --- | --- |
| Ф.И.О. участника (полностью) | Ильясов Ильсур Ильверович |
| Класс | 8 |
| Тема научного проекта | “Ауылымдың ете мөғжизәһе” (“Семь чудес моей деревни”) |
| Почтовый адрес, индекс участника  | 452394 РБ Караидельский район д. Шамратово ул. Зеленая, 14 |
| Ф.И.О. научного руководителя (полностью) | Гиндуллина Зилия Туктагловна |
| e-mail научного руководителя | ziliya\_tuktagulovna@mail.ru |
| Контактный телефон научного руководителя | 89177594622, 8(34744)2-76-87 |
| Наименование ОУ (полное и сокращенное название согласно Уставу ОУ) | Муниципальное общеобразовательное бюджетное учреждение Новобердяшская средняя общеобразовательная школа муниципального района Караидельский район Республики Башкортостан (МОБУ Новобердяшская СОШ МР Караидельский район РБ) |
| Телефон руководителя ОУ | 89018196124, 8(84744)2-76-49 |

БАШҠОРТОСТАН РЕСПУБЛИКАҺЫ ҠАРИҘЕЛ РАЙОНЫ МУНИЦИПАЛЬ РАЙОНЫ ЯҢЫ БӘРҘӘШ УРТА ДӨЙӨМ БЕЛЕМ БИРЕҮ МӘКТӘБЕ МУНИЦИПАЛЬ ДӨЙӨМ БЕЛЕМ БИРЕҮ БЮДЖЕТ УЧРЕЖДЕНИЕҺЫ

**Ауылымдың ете мөғжизәһе**

(эҙләнеү-тикшеренеү эше)

***Эште башҡарҙы: Ильясов Илсур Илвер улы,***

*8-се класс уҡыусыһы*

***Етәксеһе: Ғиндуллина Зилиә Туҡтағол ҡыҙы,***

*башҡорт теле һәм әҙәбиәте уҡытыусыһы*

***2019***

**ИНЕШ**

Мин үҙемдең был ғилми хеҙмәтемдә быға тиклем билдәле булған «Донъяның ете мөғжизәһе» тураһындағы мәғлүмәттәрҙе иғтибарға алып, шағир Рәмил Ҡол-Дәүләттең «Һигеҙенсе мөғжизә» шиғырҙар йыйынтығы менән танышып, Башҡортостан телевидениеһы төшөргән «Республикамдың ете мөғжизәһе» проектын иҫәпкә алып һәм «Башҡортостан» гәзитенең «Урал» башҡорт үҙәге менән берлектә әҙерләгән «Районымдың ете мөғжизәһе» конкурстарына эйәреп, «Ауылымдың ете мөғжизәһе»н билдәләргә һәм шулар хаҡында тулыраҡ мәғлүмәт биреүҙе **маҡсат** итеп ҡуйҙым. Башҡортостан Республикаһы Ҡариҙел районы Яңы Бәрҙәш ауылының хәтер хазинаһы булып ҡалырҙай боронғо һәм һуңғыраҡ осорҙа барлыҡҡа килгән ҡайһы бер мөһим объекттарын, шул иҫәптән тәбиғәт күренештәрен күрһәтеп, киләсәк быуындар өсөн дә кәрәкле ҡомартҡы-хеҙмәт булдырыу – **эштең актуаль** икәнлеген әйтеп бирә.

**Тикшереү объекты:** тарихи хәтерҙе һаҡлап алып ҡалған топонимия

**Тикшереү предметы:** Яңы Бәрҙәш ауылындағы микротопонимдар

**Эштең актуаллеге:** борондан килгән аманатҡа хыянат итмәү зарурлығынан сығып билдәләнде

**Эштең маҡсаты:** ерле материалдарҙы кәрәк саҡта ҡулланыу һәм үҙ төйәгең менән ғорурланыу хисе тәрбиәләү

**Эштең бурыстары:** 1. Ауыл, район, республика кимәлендә эш һөҙөмтәһенең кәрәкле булыуын иҫбатлау;

 2. Һәр мөғжизәгә ҡағылышлы мәғлүмәт биреү;

 3. Тыуған төйәк тураһында өҫтәлмә материал булдырыу.

Тикшеренеү барышында тарихи метод, сағыштырма-тарихи метод, интервью, күҙәтеү методтары ҡулланылды.

**ТӨП ӨЛӨШ**

 Ҡариҙел районы Башҡортостаныбыҙҙың үҫешендә әһәмиәтле булған төбәктәрҙең береһе булып тора. Районыбыҙ, шул иҫәптән ауыл биләмәһе лә, урман сәнәғәте тармағында етештереү күләме буйынса алдынғылыҡты биләй икән, тулайым республика күрһәткесенә тос өлөш индереүҙә иғтибарға лайыҡ, тип әйтә алабыҙ. Әлбиттә, тыуған еребеҙҙең төп байлығы – ул уның энергиялы, белемле, талантлы, төбәген ихлас яратҡан кешеләре. Улар данлы тарихыбыҙҙы дауам иттереүселәр. Эйе, ғорурланырлыҡ, данлар, хәтер һаҡлар кешеләребеҙ байтаҡ. Уларҙың өлгөлө йәшәүҙәренең сере - бер-береһенә булған хөрмәттән, мөхәббәттән, аңлашып йәшәүҙән дә торалыр. Уларҙың исеме, фиҙаҡәр хеҙмәте, мәңге һүнмәҫ даны - яҡташтары, туғандары, яҡындары күңелендә яҡты нур булып һаҡлана, изге эштәргә әйҙәп, рухландырып тора. Бөгөн ауыл биләмәһендә бәләкәй эшҡыуарлыҡ үҫешә икән, сауҙа нөктәләре бар икән, пилорамалар халыҡты төҙөлөш материалдары менән тәьмин итә икән, ауыл биләмәһендә урынлашҡан мәктәптәрҙә, балалар баҡсаларында йәш быуын белем ала, тәрбиәләнә икән, биләмә халҡы телефон, IP- телевидение, Интернет менән файҙалана, кәрәҙле телефон менән бәйләнеш тотоу мөмкинлектәренә эйә икән, тимәк, насар шарттарҙа йәшәйбеҙ тип бер нисек тә әйтә алмайбыҙ. Беҙ үҙебеҙҙең кескәй тыуған төйәгебеҙҙе яратайыҡ, һаҡлайыҡ, үҫтерәйек! Сөнки ауыл үҙенең уңғандары, та­тыу ғаиләләре, эшһөйөүсән, ҡунаҡсыл халҡы менән күркәм.

Йәнтөйәк! Тыуған яҡ! Уның шифалы һауаһын һулап, көмөш саф һыуҙарын эсеп, иркен болондарында аунап-тәгәрәп үҫкән кеше өсөн шунан да ҡәҙерлерәк, шунан да изгерәк ер юҡтыр ул. Ғәжәйеп матур бит ул һоҡланғыс тәбиғәт ҡосағында, мәшһүр тауҙар итәгенә һыйынып, ярҙарына һыймай аҡҡан йылға буйында ултырған тыуған ауыл! Һуңғы йылдарҙа йәштәрҙең үҙ төйәгенә ҡайтып төпләнеүе, ҡаланан ауыл еренә күсенгән ғаиләләр арта барыуы ҡыуаныслы күренеш. Заман ауырлыҡтарына ҡарамай, тырышып-тырмашып, сәмләнеп донъя көтә ауылым халҡы. Ауыл ерендәгеләрҙең төп шөғөлө, әлбиттә, умартасылыҡ кәсебе. Шуға күрә тәүге мөғжизәне мин дә **башҡорт** **балы** тип ҡалдырыр инем. Был һөнәр үҙенә ҡарата ҙур яуаплылыҡ, уңғанлыҡ талап итә, бал ҡортоноң үҙе кеүек эшһөйәр булыу мотлаҡ һанала. Ысынлап та, ундайҙар йүнен табып, донъяһын көтә, киләсәккә ҙур ышаныс менән ҡарай. Шуға был өлкәне фән булараҡ мәктәптә өйрәнеү, өҫтәүенә, республика сиктәрендә ойошторолған «Йәш умартасы» конкурсында инде бер нисә йыл рәттән ҡатнашыу, «Башҡортостан – Рәсәйҙең баллы төбәге» фестивалендә ҡатнашып уңыштарға өлгәшеү беҙгә үҙенең емештәрен бирмәй ҡалмай. Башҡорт балы тигән исем хәҙер беҙҙең илдә генә түгел, ә бар донъяла танылған брендҡа әйләнде. 1901 йылда уҡ башҡорт балының Парижда үткән күргәҙмәлә алтын миҙал яулауы билдәле. Тарихи сығанаҡтарға ҡарағанда, боронғо Египетта күсмә умартасылыҡ ныҡ үҫешкән булған. Боронғо заманда Греция менән Римдә балды Тәңре тарафынан күктән төшөрөлгән илаһи ризыҡ тип иҫәпләгәндәр, уны кешенең аҡылын, зиһенен камиллаштырыусы, дәрт һәм илһам уятыусы сихри ниғмәт булараҡ ҡабул иткәндәр. Бал ҡортон изге йән эйәһе тип иҫәпләп, уның рәсемен мәмерйә таштарына, ҡаяларға, һауыт-һабаларға, ҡәбер таштарына сүкеп төшөрөр булғандар.

Ә ауылдың бер күркәм мөйөшө булып, әллә ҡайҙан үҙенә тартып торған уҡыу йорто – **мәктәп**. 1931 йылда ул башланғыс, 1970 йылда һигеҙ йыллыҡҡа әйләнә, ә 1991 йылда ул урта мәктәп итеп үҙгәртелә. Бөгөн был мәктәп урынына яңы мәктәп төҙөү тураһындағы мәсьәлә – үҙәк мәсьәлә булып ҡала. 1990 йылда балалар баҡсаһы төҙөлә һәм бөгөнгәсә эшләүен дауам итә. Улар минең ете мөғжизәнең икенсеһе.

Һуңғы йылдарҙа халҡыбыҙҙың дингә тартылыуы, иман йорттарының күбәйеүе һөйөнөслө. Тарихтан билдәле булыуынса, элек-электән **мәсеттәрҙе** байыраҡ, хәллерәк кешеләр һалдырған. Терәк булырҙай бындай ир-ат әле лә бар! Етмәһә, ярҙам итергә теләк белдереүселәр, изге күңелле кешеләр ҡушылып китә. Хәмит Хәлим улы Хисамов шундайҙарҙың береһе. Ул мәсеткә йөрөүселәр артһын, иман нуры халҡыбыҙҙы тәртипкә, әҙәпкә өндәһен, яҡшылыҡҡа, изгелеккә генә әйҙәһен, тигән теләктә. Был минең өсөнсө мөғжизә.

Йырҙарҙа йырланғанса күпте күргән, күпте кисергән **Йүрүҙән** **йылғаһының** тарихы ҡитғаларға таралған. Уның татлы һыуы милли батырыбыҙ Салауат Юлаевтың да, башҡорт халыҡ шағиры Рәми Ғариповтың да танһыҡтарын ҡандырған һәм беҙ ғорурланып быны дүртенсе мөғжизә итеп күрһәтәбеҙ.

Ә ошо таҙа һыулы йылғаны үҙ иткән, бөгөнгө көндә юҡҡа сығыу ҡурҡынысы янаған һәм шуға «Ҡыҙыл китап»ҡа индерелгән балыҡтарҙың береһе булған **бәрҙе** **балығы**, минеңсә, бишенсе мөғжизә. Был балыҡ былай ҙа әҙ, тик уны Пермь, Силәбе өлкәләренән ял итергә килгән кешеләр ҡырағайҙарса электр ҡороҡтары менән тоталар. Йәйге эҫелә йылға кәрәгенән тыш артыҡ йылынғанлыҡтан, улар күпләп үлә. Мин бына шул тәбиғәт ҡоротоусыларға ҡарата балыҡ һаҡлау органдарының беҙҙең яҡтарға күберәк иғтибар итеүҙәрен һорар инем.

2007 йыл Башҡортостандың Рәсәйгә ҡушылыуына 450 йыл тулған дата менән билдәләнһә, был дата беҙҙең өсөн тағы ҡыуаныслы ваҡиға менән тарихта ҡалды, сөнки ул саҡта республикабыҙ халҡын етәкләгән Президентыбыҙ Мортаза Ғөбәйҙулла улы Рәхимов бойороғо менән беҙҙә Йүрүҙән йылғаһы аша **«Дуҫлыҡ күпере»** һалынды. Ул 1970 йылда сафҡа индерелгән аҫылмалы күперҙе алыштырҙы һәм йәйәүлеләрҙең генә түгел, еңел автомобилдәр йөрөү мөмкинлеген дә ыңғай хәл итте. Был минең алтынсы мөғжизә.

Ҡыҙғанысҡа ҡаршы, илебеҙ кисергән ауырлыҡтарҙың береһе лә ауылыбыҙҙы ситләтеп үтмәй, 1956 йылдан башлап беҙҙең яҡтарҙа урман эше, ағас эшкәртеү шөғөлө йәйелдерелә. Бөгөнгө көндә яуаплылығы сикләнгән йәмғиәт ойошмалары, шәхси эшҡыуарҙар был эште дауам итә. Тимәк, **урман** – минең етенсе мөғжизә.

Был мөғжизәләрҙең һәр береһе беҙҙең тарафтан ҡурсалауға мохтаж. Ә халыҡ ҡурсалауындағы тарихи ҡомартҡылар бөгөн яңыбәрҙәшлеләрҙең иғтибар үҙәгендә.

**ЙОМҒАҠЛАУ**

 Тормош үҙенең тәбиғи закондары менән алға бара. Халҡыбыҙ үҙенең бәхетле, ирекле, бай йәшәүен үҙ аҡылы, көсө менән генә тәьмин итә ала. Рухыбыҙ, телебеҙ һәм милләтебеҙҙе һаҡлап алып ҡалыр өсөн беҙ янмаһаҡ, бүтән бер кем дә янмаҫ. Ер йөҙөндә халҡыбыҙҙың бөйөк рухы, көс-ҡеүәте, нәҫел ырыуы мәңге йәшәһен!

* Тыуып үҫкән яғың ниндәй? – тиһең,

Тыуған яғым!

Тыуған яғыммы?

Аҡландары уның хәтерләтә

Йәшел балаҫ йәйгән табынды.

Ҡарт имәндәр ултыра эре генә

Ҡоҙаларҙай табын түрендә.

Аҡ ҡайындар улар эргәһендә

Ҡоҙасалар кеүек күренә.

Муйыл ҡыуаҡтары, ҡыҙҙар һымаҡ,

Төрөнәләр ап-аҡ ебәккә.

Шаян бөрлөгәндәр бөгөлә-һығыла

Серен һөйләй унда еләккә.

Һандуғастар һайрай.

Шундай ерҙән

Һандуғастар ситтә булырмы?

Ерҙе, йырҙы һөйгән юлсы бында

Туҡтап ялдар итмәй уҙырмы?

Йүгерә һымаҡ бойҙай тулҡындары,

Ә үҙҙәре ергә тотонған,

Тағы улар миңә әйтә һымаҡ:

Айырылма ерҙән, ошонан.

Ҡулланылған әҙәбиәт:

1. Боронғо донъяның ете мөғжизәһе (Викиһүҙлек)
2. «Районымдың ете мөғжизәһе» («Башҡортостан» гәзитенең «Урал» башҡорт үҙәге менән берлектә әҙерләгән)
3. «Республикамдың ете мөғжизәһе» проекты
4. Рәмил Ҡол-Дәүләт «Һигеҙенсе мөғжизә» шиғырҙар йыйынтығы, Өфө: Башҡортостан китап нәшриәте, 1991